Joaquim Bosch protagonitza la segona jornada de 'Gandia Pensa' el 3 de juliol al Palau Ducal
18 juny 2025

## Joaquim Bosch protagonitza la segona jornada de 'Gandia Pensa' el 3 de juliol al Palau Ducal18 juny 2025Última actualització: 18 juny 2025

![](../gestion/img/66033c0cd02c48188dc0e3be2a23ed2b2b17a418655a623beb05b3a45d7561a2.jpg)  
  

L’espai de reflexió i pensament crític ‘Gandia Pensa’ celebrarà la seua segona jornada el dijous 3 de juliol a les 20.00 hores al Palau Ducal de Gandia. Sota el títol **‘Com podem reforçar la democràcia?’**, l’acte tindrà com a convidat el magistrat i jurista valencià **Joaquim Bosch**, una de les veus més autoritzades en la defensa dels drets humans i en l’anàlisi de l’estat democràtic actual.  
L’entrada serà lliure, encara que l’aforament és limitat, per la qual cosa es recomana acudir amb antelació.

Aquesta segona edició arriba després de l’èxit rotund de la jornada inaugural, que va comptar amb la participació de l’escriptor **Theodor Kallifatides**, qui va omplir completament el Saló de Corones i una de les sales annexes del mateix Palau Ducal.

Durant la conferència, Bosch abordarà temes clau sobre la qualitat democràtica, els riscos de les derives autoritàries, la fragilitat de les institucions, el desafiament de la multiculturalitat davant el discurs xenòfob i l’impacte de la revolució digital en la polarització política. Serà una oportunitat per dialogar sobre l’estat de salut de la nostra democràcia i reflexionar sobre els principals reptes que afecten els drets humans.

Pel que fa a aquesta segona jornada, la regidora delegada de Cultura, **Balbina Sendra**, ha insistit en la necessitat de _“crear espais de reflexió on s’aborden temes d’actualitat que ens preocupen i ens afecten com a societat”_. En aquest sentit, ha afirmat: _“_**_Joaquim Bosch és una veu autoritzada amb la qual abordarem diversos aspectes del dia a dia que ens envolta d’una manera pausada i més enllà del soroll mediàtic_**_”._

**Què és ‘Gandia Pensa’?**

‘**Gandia Pensa**’ és una iniciativa impulsada per l’Ajuntament de Gandia, juntament amb la **Càtedra Joan Noguera de la Universitat de València**, el **CEIC Alfons el Vell** (Centre d’Estudis i Investigacions Culturals) i la **Direcció General del Llibre del Ministeri de Cultura**. Es tracta d’un espai permanent per al pensament crític, el debat ciutadà i la revaloració de les humanitats, amb l’objectiu d’enfortir els valors democràtics i humanistes en el context actual.